Gavman iye awilimani Pol kinye lino yunge lombili andoli iyema waye Itali kombu pangei ningi.
Kano wali Pol yu kinye we ka imbo mare peya iye awili Sisaranga ele iyema nokoli Julius nimbe iye tenga kindo tiringi.
Lino kano Adramitium kombu no sip te Esia kombu pumbei tumbi tipe lerimuna ola pumbo molopo purumulu.
Aku wali Masedonia iye te imbi Aristarkas Masedonia kombu maimunga tukundo Tesalonaika nili kombu tenga yu lino kinye waye purumulu.
Otilikondo lino kano Saidon kombu taun wendo orumulu.
Akuna Julius nimbe ele iye kanomuni Pol kano kondo kolopalie yu mele pontirimoma yunge kanopa lili imbomani tiengei nimbe lipe wendo mundupe,
pumbe kano pupili nimu.
Pumbo yando ombolio kombu Saidon tiye kolopo no sipina purumulu.
Kano kinye pumili terimulundo poporomemuni yando tipe torumu.
Kelepo Saiprus kombu maimu makai tendepo anjikondo purumulu.
Nomu kutana we pumbolio Silisia provins kinye Pamfilia provins talo lipo yakondo mundupo pumbo Lisia provins tukundo Maira kombu taun lerimuna wendo purumulu.
Akuna oi kano sipimu tiye kolorumulu.
Ele iye awilimuni Aleksandria sip te Itali provins pumbei lerimuna kanopalie sip akuna linondo pamili nimu.
Ola waio nimbe lipe meli purumu.
Wali awininga tukundo taka lipo perelipo pumbolio Nidus taun nondopo purumulu.
Pumili terimulundo poporomemuni sipimu pera tipe yando mundurumuna perepolio Krit provins no imunana lerimuna makai tendepo pumbo akuna lerimu taun Salmone lipo yakondo mundupo purumulu.
Nomu kulendona perelipo ombo pumbo No Sip Manda Lembalo ningi kombu tenga wendo purumulu.
Aku kombumu Lasea kombu taun nondopa lerimu.
Wali awini we omba pumbe Juda imbomanga Langi naa nongo mi toringi wai awilimu kape omba purumu kolo kano poinyena sipima andoromele walimu pora nimu.
Ambe telka akuna winjo lo kombu tepa poporome topa wai kerimu.
Imunga Poloni enge nimbe nimbei,
“Iyema,
kinye i teli pumolo lemo sipimu topa melema pali ondopa lino kape no wangopo kolomolonje konopu lteo,”
nimu.
Nalo ele iye awilimuni Pol ungu nimumu pilipe lipe tu tipelie sip pulu iyemu kinye sip munguluwe ambolorumu iyemu kinye eloni ningili mele pilipelie akundo pamili nimu.
I kombuna poporome tombalo wali no sipimu manda naa lembalo.
Imunga imbo mare awini ningei,
“I teli oi mepo Finiks kombu wendo pamili.
Aku kombu manda wendo pumolo lemo akuna no sipimu ltemele kombuna leamili,”
ningi.
Finiks kombu akumu,
poporomeni sip mepa wendo pumbelo ningo ongo lopeke teko lepula teringi kombumu.
Aku kombu no imunana lerimu mai kombumu Krit kombu maina tukundo lerimu.
Poporome te torumu wali iye kanoma manda pamili ningolio no sipimu amboromo mele umbuni teli nona mainye munduringi kanomu olando likolio Krit kombu kule kule nomu kutana puringi.
Nalo kelkepo poporome enge nili te Krit kombuna yando tipe torumu.
Poporome yando tipe topa enge nimumuni pumili purumulu mele manda naa terimu.
Kano wali lino we tenga mepa pupili nimbo sipina ola we molorumulu.
Nomuna tukundo kombu kelo te lerimumunga imbi Kauda.
Aku kombu kulendo purumulu wali lino mawi tilipo purumulu.
Aku wali sip kelo kundupe merimumu olando lipo ka topo panjemili pererumulu.
Iyemani dingi kanomu kunduko ola liko sip awilina ka toko ingi tiko noiringi.
Kamukumu ola liko noikolio sip awili purumulumu tuku nimbelonje ningo ka mareni sipimu makai tendeko ka toko ingi tiringi.
Poporomemuni sipimu kombu Afrika kombundo mepa pumbelo kinye lino tombalonje ningo mulu selema ka kolambele tiko mainye liko noiko we pamili ningi.
Poporomemuni sipimu paa pera tilipe kau purumuna otilikondo kamukumu keri lembalonje ningolio,
tukundo mele wale meringima mare liko nona mainye mainye lteringi.
Otilikondo sip kongono teringi melema sip pulu iyema enongano liko mainye mainye lteringi.
Wali awini ena kape kombu kandiye kape melte naa kanopo,
“Poporome kau paa awili tepa torumu kinye,
Imbo te omba lino lipe naa tapondombalo.
Lino paimbo kolomolo lepamo,”
nimbo ki konopu lepo mololipo purumulu.
No sipina mololiko oringi walimunga iyema langi te naa nongo moloringi kinye eno moloringina Pol ola angilipelie nimbeindo,
“Iyema,
lino Krit anjo molamolo niu mele pilipo anjo we molemalanje,
kinye mindili noromolo mele naa nombo melema naa topo ltelemala.
Nalo kinye lino imbo te naa kolomolo kani konopu toimbo topili molaio.
Sipimu kau keri lembalo.
I nio ungumunga pulumu nemboi pileio.
Na Gotenga kendemande iyemu molopo waliwalima yunge kongonomu tendero.
Kano Gotenga ensel te olianga ipu leli na molonduna omba angilipelie
nimbeindo,
‘Pol,
mini naa ltewi.
Rom iye nomi kingimu nunge kotemu paimbo pilimbelomunga nu no naa wangonio.
Nu kinye peya sipina purumele imboma kape Goteni nunge konge tenio ungu pilipelie kondo kolopa wayema koinjo molonge nimu,’
nimbe enselemuni nimo.
Ya ne iyema,
Goteni mondopo pilipo nando nimo mele paa paimbo aku tepa tembalo kani eno mini naa lteko konopu toimbo topili molaio.
Nalo no imunana mai kembo tenga poporomemuni no sip meli pumbe polopili nimbelo,”
nimbe Poloni nimu.
Lino sipina purumulu kinye poporome topa molopili koro talo omba purumu.
Kano walimanga pali poporomemuni kau lino topa meli purumu kinye sipimu iye teni kongono manda naa terimu.
Nomu Kuta Adriatik ningina poporomemuni topa manjipe meli purumu.
Aku tepo purumulu kinye walite ipu leli amburume tuku sipimu meko puringi iyemani pilko liko manjikolio,
kinye nondopo kombu tenga pumili oromolo ningi.
Aku teko ningimuni manda manjili kamu nona mainye munduko kanoringi wali maimu mainye lepili 36 mita no molorumuluna ola lino purumulu.
Alaye kolte weltepo purumulu kinye altoko manda manjili kamu munduko kanoringi wali 27 mita mele maimu lepili lino ola purumulu.
Akumu kanokolio,
lino kou pololi tenga sipimuni mepa pumbelo kinye lino tombalonje ningo mini ltekolio sipimu we naa pupili ningo,
mele umbuni teli kite kani moko toko sip umbulkondo nona mainye mundukolio,
ipu leli lino sipina naa topili kombu welea tangopili ningi.
Sip kongono teli iyemani lino sipina naa topili,
sipimu tiye kolopo pamili ningo dingi mepo purumulumu liko nomuna mainye munduringi.
Enoni imbomando ningeindo Sipimu naa pumbe we lepili mele umbuni teli mare sipimunga kumbendo moko topo nona mainye mundemili,”
ningolio aku teringi.
Nalo kolo toko eno enongano kiyengo ningo kowa pungeindo aku teringi.
Kano teko ningi ungumu Poloni pilipelie ele iyema nokolimu kinye we ele iyemando nimbei,
“Sip kongono teli iyema waye sipina we naa molomolo lemo eno pali kolonge,”
nimu.
Aku nimu ungumu pilkolio ele iyemani dingi moko toko mainye munduringi kanomu loini ka karu leko nona yunu pupili ningi.
Kombu muni lembai terimu kinye Poloni kere mare nangei konopu lepalie nimbei,
“Eno koro talonga tukundo mini kau lteko kere naa nongo we peliko oromele.
Aku manda naa teremo kani akumunga nani enondo enge nimbo nio.
Koinjo molangei,
te naa kolonge kani kere mare naio,”
nimu.
Aku ungu nimbelie kanoko molangei yu bret te lipe Gotendo paa tereno nimbelie pike lepa norumu.
Aku terimu kinye imbomani kanokolio eno konopu toimbo tondorumu kinye eno kape kere mare liko noringi.
Lino sipina iye 276 waye molorumulu.
Eno kere nongo olo tendekolio rais wit wale we lerimuma sipimu umbuni naa tepili ningo nona toko lteringi.
Ena enge nili wali no makonge te kanoringi.
Aku no makongemunga kule kule ukia lerimu.
Aku kinye ukiana no sipimu polombalonje nalo we manda manjipo pamili ningi.
Aku ningimuni iye mareni sipimu naa pumbe we lepili ningo mele umbuni telima moko toko nona mainye munduringi kano melema ka karu leko melema nona leangei tiye koloringi.
Aku tekolio mareni sipimunga aulke lipe mundurumu melemu liko toko mondoko sipimu kongono tepo nomu kulendona meli pamili ningi.
Iye mareni poporomemuni sipimu nomu kulendona mepa pupili ningo sip kumbena mulu sel te ola anjiringi.
Kano kinye no kulendona pumili purumulu.
Nalo pungei meko puringi wali mai te nona ola orumuna sipimu pumbe polorumu.
Sip kumbemu maina pumbe polopalie wendo pumbei pererimu wali nomu beumbeu tipelie no topa omba sip umbulkondomu topa alumbiye terimu.
Sipimu oi bembo naa nipili ele iyemani ningei,
“Ka imboma no leko kowa punge kani topo kondamili,”
ningi.
Nalo enonga iye awilimuni Pol naa tangei konopu lepalie nimbeindo,
“Molo,
ka imboma naa taio.
No leko kanoromele imbomani sipimu munduko tiye kolko no leko no kulendona kumbe leko paio.
No leko naa karomele imboma unjo plang sipina tukuraka nilima liko ambolko no leko no kulendona paio,”
nimu.
Aku tekolio imboma pali no kulendona wendo pungo te no naa wangoringi.
No lepo no kulendona wendo pumbolio tena moltomolonje nimulu.
Linonga ungu pilkolio kombu imbomani ningei,
“I kombu kelo no imunana lerimu lemo kombumunga imbimu Malta,”
ningi.
Aku kombu pulu imbomani lino paa kondo kolko liko taporingi.
Lo omba ali paa terimuna unjo tokilko tipe kalkolio tipe keku puluna nondoko meko pungo mondokolio peya molamili ningi.
Poloni unjo kola mare lipe maku topalie meli omba tipena kalorumu kinye waimbe keri te tipe minyeko pilipelie wendo omba Polonga kina kongili lerimu.
Kombu pulu imbomani waimbemu Polonga kimu norumuna kanokolio eno enongano nendo yando ningei,
“I iyemu imbo te topa kondorumu ltemo.
Yu no naa wangomo nalo Tumbi Tipe Teremo Goteni yu koinjo naa molopa,
paimbo kolopili nimo ltemo,”
ningi.
Nalo Poloni waimbemu pupili nimbe kimu tanda tanda tipelie waimbemu tipena tuku mundurumu.
Pol kano ulte naa topa we koinjo molorumu.
Kombu pulu imbo kanomani waimbemuni Pol noromuna kanokolio i konopu leringi.
Waimbemunga tomomu memena tukundo purumo kinye imbo kanomu kolombalo ningo liko manjiringi.
Neya aku wali,
Polonga kimu akombalonje molo yu topa mundupe kolombalonje ningo ena mongo awini omba purumuna kanoko nokoko moloringi,
nalo yu aku tepa ulu te naa tepa,
we manda molorumuna kanokolio eno kelko konopu topele tokolio ningeindo,
“I iyemu gotere lepamo,”
ningi.
Aku Malta kombumu nokorumu iye nomimu yunge ulke kombu nondopa lerimu.
Iyemu yunge imbi Publius.
Eno nanga ulkena molamili waio nimu kinye purumulu.
Kanona,
wali yupoko yuni lino langi tipe noipe pepa nokopa kondorumu.
Yunge lapa kangi tipe topa le olo kuro torumuna we ainyembo lerimu.
Yu ainyembo lerimu kiripina Pol pumbe Gote konge tepalie ki noipe tepa koinjo ltimu.
Aku terimu kinye yu koinjo purumuna kanokolio aku kombuna kuro torumu imboma pali Pol molorumuna oringi.
Yuni eno tepa koinjo ltimula.
Poloni aku terimuna kanokolio lino nokoko kondoringi.
Aku kombuna oli yupoko omba purumu wali,
lino sipina pumili terimulu kinye lino mele mare molo lerimuma enoni sipina meli pungo noindiringila.
Kano sipimu poporome enge nili torumu wali yando we lerimu kano sipimu lipo Molta kombu tiye kolopolio purumulu.
Kano sipimu Aleksandria kombu taun sipimu.
Aku sipimunga kumbena olo pakilieme gote talo ningo popo toringi gote talo none teli talo sip kumbena wamoko au tiko mondoringi.